Аҳәынҭқарра Ахада аиустициа Аминистрра иатәу аӡбарҭатә нагӡаҩцәа Рмаҵзура аусмҩаҧгатәқәа рыплан аиқәыршәаразы Адҵа ҟаиҵеит
Аҟәа. Лаҵарамза 18. Аҧсныпресс. Аҧсны Аҳәынҭқарра Ахада Рауль Ҳаџьымба Аҧсны Аҳәынҭқарра аиустициа Аминистрра иатәу аӡбарҭатә нагӡаҩцәа Рмаҵзура аусура алагара иазкны аусуратә еилатәара мҩаҧигеит. Абри атәы аанацҳауеит Аҳәынҭқарра Ахада иофициалтә саит.
Рауль Ҳаџьымба аҳәынҭқарратә хылаҧшырҭақәеи аӡбаратә нагӡаҩцәа Рмаҵзуреи русеицурала аиустициа Аминистрра аилазаара аҿы иҟоу иарбоу аструктура аусура аиҿкаара азы аусмҩаҧгатәқәа рызҧхьагәаҭа аиқәыршәара азы адҵа ҟаиҵеит. Ус еиҧш адҵа зауз аҳәынҭқарратә усбарҭақәеи ахылаҧшырҭақәеи иреиуоуп Аҳәынҭқарратә ҳазылхратә Маҵзура, Аҳәынҭқарратә миграциатә Маҵзура, Аҧсны аҳәынҭқарратә Шәарҭадара Амаҵзура иатәу аҳәаахьчаратә хәҭа, Иреиҳаӡоу аӡбарҭа, Арбитражтә ӡбарҭа, азеиҧш иурисдикциа иаҵанакуа аӡбарҭақәеи аӡбаҩцәеи, атәыла аҩныҵҟатәи аусқәа Рминистрра, аҳәынҭқарратә шәарҭадара Амаҵзура, апрокуратура Хада.